### 13.    Beslutning vedrørende det videre forløb i forbindelse med PCB-forurening på [adresse]

**Åbent**

Sagsnr.: 326-2016-22046       J.nr.: 82.19.00            Dokumentnr.:
326-2016-136912

**Sagstype**

Beslutning.

**Resume og sagens baggrund**

På [adresse] er der i 2015 konstateret PCB forurening i
stueetagen i skolens "68-fløj" og omklædningsrummet ved den nye
gymnastiksal.

Administrationen har sammen med skolens ledelse udarbejdet
fire hovedscenarier i forhold til løsning af PCB-udfordringen på skolen, og i
forbindelse med udarbejdelsen af scenarierne er ejendomsstrategiens principper
for helhedsorienteret bygningsvurdering blevet inddraget.

I denne sag lægges der op til en beslutning vedrørende det
videre forløb.

**Indstillinger**

Direktøren indstiller, at

1. scenarie 1B
gennemføres, idet der foretages PCB-renovering af [adresse] 68-fløjs
stueetage og omklædningsfaciliteterne ved den nye gymnastiksal, og idet
anvendelsen af bygning 2 nedlægges (ikke nedrivning).

2. der afsættes et
rådighedsbeløb på 11,6 mio. kr. til PCB-renovering af [adresse] finansieret af
kassen.

3. det afsatte
rådighedsbeløb frigives.

4. driftsbesparelserne
som følge af nedlæggelse af anvendelsen af bygning 2, indgår i
ejendomsstrategiens besparelseskrav.

5. der arbejdes videre
med muligheden for at anvende Årby Skole mere intensivt end i dag, og at der fremlægges
forslag til Kommunalbestyrelsen herom i efteråret 2016.

**Behandling**

Børn- og Familieudvalget, Teknik- og Miljøudvalget,
Økonomiudvalget, Kommunalbestyrelsen.

**Sagsfremstilling**

På [adresse] er der konstateret en PCB-forurening i "68-fløjens"
stueetage og i omklædningsrummet ved den nye gymnastiksal. De målte værdier i
de forurenede rum ligger langt over Sundhedsstyrelsens anbefalede grænseværdier
for PCB i indendørsluften. Siden august 2015 har "68-fløjens"
stueetage derfor været aflukket. Skolen har i den periode fundet alternative og
midlertidige placeringer af klasselokaler og faglokaler fra "68-fløjens"
stueetage, hvilket har betydet følgende for skolens funktion:

Billedkunst
er flyttet til et kælderlokale i "58-fløjen", musik gennemføres i et fællesrum
og håndarbejdsundervisning gennemføres i biblioteket. Der er desuden flyttet
rundt på klasselokaler, 6. klasse er flyttet til biblioteket og den plads, der
var afsat til lærerforberedelse, er inddraget til klasselokale. Der er ikke
etableret et nyt faglokale til natur og teknik.

Derudover har
skolen ikke kunnet anvende den nye gymnastiksal, da omklædningen også er ramt
af PCB-forurening. Efter grundig rengøring har embedslægen accepteret
midlertidigt og kortvarigt ophold i omklædningen under forudsætning af, at døre
mellem omklædning og idrætshal holdes lukket.

I "68-fløjen" er det kun stueetagen, der er
afspærret. Det er muligt at komme til førstesalen via trapper, uden at man skal
igennem stueetagen.

Skolen har været særdeles kreativ for at sikre så minimale
gener som muligt for skolens drift, men der er umiddelbart tale om en uholdbar
situation for skolen på længere sigt. Der er tale om, at en række ellers velfungerende
faglokaler og klasselokaler ikke kan anvendes, hvilket ifølge skolen vurderes
at påvirke kvaliteten i undervisningen.

Der er igangsat en høring i forhold til den fremtidige
placering af det sprogtilbud, der i dag er tilknyttet Årby Skole. Det er derfor
på nuværende tidspunkt uafklaret, hvad det fremtidige arealbehov er på skolen.

I undersøgelsen af mulighederne for fremtidige tiltag i
forhold til håndteringen af PCB-forureningen har metodikker fra
ejendomsstrategien været taget i anvendelse.

Ejendomsstrategien har som målsætning at opnå:

· En mere optimal
udnyttelse af kommunens bygninger og arealer

· Synergieffekt ved
brugen af kommunale bygninger og arealer

· En mere fokuseret
indsats for så vidt angår energirenovering af kommunens bygninger

· En mere effektiv
anvendelse af ressourcer til drift og vedligehold af kommunens bygninger og
arealer

Strategien lægger op til at anvende en metodik for, hvordan
der arbejdes med optimering af bygninger. Udgangspunktet for optimering af
bygninger kan være:

· Vedligeholdelsestilstand

· Bygningsudfordringer
(for eksempel PCB)

· Ændrede
funktioner i bygningen

· Ændret
benyttelsesgrad

Erling Simonsen
(bygningsfællesskaber)

· Driftsomkostninger.

For Årby skole er de konstaterede udfordringer i forhold til
PCB brugt som anledning til at se helhedsorienteret på bygningskomplekset,
herunder at undersøge potentiale for ændrede funktioner i bygningen, ændret
benyttelsesgrad og sammentænkning (bygningsfællesskaber).

Der har været arbejdet med flere scenarier som vist nedenfor.

Den skitserede anlægsøkonomi vedrører alene håndteringen af
PCB-udfordringen. Der er derfor ikke tale om, at der samtidig gennemføres
renovering af skolen.

| **Scenarier** | Anlæg over  5 år i  1000 kr. | Drift over  5 år i 1000. kr. | Samlet projekt-økonomi over 5 år i 1000 kr. | Konsekvenser, herunder arealmæssige, brugsmæssige |
| --- | --- | --- | --- | --- |
| 1A. PCB renovering stueetage 68-fløj og omklædning | 11.561 | 212 | 11.773 | Samme funktionalitet som i dag. Der vil være overskudskapacitet på ca. 425 m2 som i dag. |
| 1B. Renovering stueetage 68-fløj og omklædning samt nedlæggelse, men ikke nedrivning af bygning 2 | 11.561 | -51 | 11.510 | Bygning 2 (som i dag anvendes til SFO 2) anvendes ikke fremadrettet, øvrig funktionalitet fastholdes. Der vil være ca. 225 m2 i overskudskapacitet. |
| 2A. Ikke renovering af 68-fløjs stueetage. Renovering omklædning, pavilloner til fire klasser | 4.197 | 580 | 4.777 | Stueetage 68-fløj renoveres ikke og lukkes af, enten permanent eller midlertidigt. Mindre funktionalitet på skolen. Der står en ikke-renoveret fløj/bygningsdel på grunden. De gode faciliteter som skolen havde før PCB-konstateringen udnyttes ikke. |
| 2B. Ikke renovering af 68-fløjs stueetage. Renovering omklædning, pavilloner til seks klasser, nedrivning af bygning 2 | 4.347 | 1.194 | 5.541 | For at få en mere sammenhængende løsning med pavilloner, nedrives bygning 2 og der etableres pavilloner også til de funktioner (SFO 2), der i dag findes i bygning 2. Der står en ikke-renoveret bygning på grunden.  De gode faciliteter som skolen havde før PCB-konstatering udnyttes ikke. |
| 3. Ikke renovering af 68-fløjs stueetage. Renovering omklædning, ingen pavilloner, bibeholde bygning 2, udflytte sprogskole | 7.697 | -1.076 | 6.681 | Der foretages en større rokering. Der findes andre lokaliteter til sprogskolen. Ombygning af sprogskolens lokaler til undervisning mv. Denne løsning er den minimale løsning, hvor skolen får mindst fleksibilitet i det det daglige. |
| 4. Renovering, som 1B, indflytning af nye funktioner på skolen. (salg af ejendom til 1. mio. kr.) | 10.561 | -1 | 10.560 | I dette scenarie sættes skolens overskudskapacitet i spil til andre funktioner udefra. Dette skal undersøges nærmere |

Hvis omklædningen ikke renoveres vil beløbene i de enkelte
scenarier kunne reduceres med cirka 1,9 mio. kr. Dette vil dog delvist blive
opvejet af udgifter til leje af andre haller med videre.

Vælges scenarierne 2 og 3, vil "68-fløjens"
stueetage ikke blive PCB-renoveret. Derved vil der midt i skolen være en bygningsetage,
som ikke anvendes. I denne bygningsetage er der en række gode og velindrettede faglokaler,
der ikke vil blive anvendt. Hvis fløjen skal anvendes på et senere tidspunkt,
skal den PCB-renoveres. Økonomien hertil vil følge scenarierne 1A.

Scenarie 3 er det scenarie, der giver den største isolerede
effekt i forhold til ejendomsstrategiens målsætning om reduktion af
arealanvendelsen, men giver skolen den mindste fleksibilitet, og der er risiko
for, at bygningerne ikke kan understøtte funktionen.

Vælges scenarie 1 eller 4, vil 68-fløjens stueetage blive
renoveret. Derved vil der være en fuldt opdateret skole, der kan fungere mange
år fremover, og som har en kapacitet til at huse flere funktioner, eksempelvis
specialskole, fritidsklubber eller andre funktioner.

Vælges scenarie 1B eller 4, reduceres arealanvendelsen med
bygning 2, hvilket er i tråd med ejendomsstrategiens målsætning. Ved at
reducere arealanvendelsen med bygning 2 vil der umiddelbart opstå en bedre
helhed i forhold til skolen funktioner.

Hvis det besluttes, at sprogtilbuddet flyttes til en anden
placering i kommunen, vil der generelt i forhold til alle scenarier opstå mere
plads på skolen. Der vil kunne frigives cirka 250 m2 som følge af
udflytning af sprogtilbuddet. Hertil kommer en overskudskapacitet på cirka 225
m2 ved scenarie 1B. I alt vil der være mulighed en samlet
overskudskapacitet på cirka 475 m2, hvis det besluttes at flytte
sprogtilbuddet ud.

Det er
administrationens vurdering at scenarie 4 er det scenarie, der bedst understøtter
skolens behov og ønsket om at optimere kommunens arealanvendelse. Da det vil
tage tid, at finde egnede funktioner, der kan flytte ind på skolen anbefales
det, at scenarie 1B igangsættes, og at der på et senere tidspunkt fremlægges
forslag til yderligere optimering.

**Økonomiske konsekvenser**

Der er ikke afsat et rådighedsbeløb til PCB-renovering
generelt eller på [adresse]. Hvis det besluttes at igangsætte PCB-renovering
på skolen, og hvis scenarie 1B vælges, skal der afsættes en rådighedsramme på i
alt 11,6 mio. kr.

Økonomichefen har ingen bemærkninger.

**Børn- og Familieudvalgets møde
den 11. maj 2016:**

Udvalget udsætter sagen til næste møde, så den ses i
sammenhæng med ejendomsstrategien, som drøftes der.

**Bilag**

|  |  |
| --- | --- |
| Bilag 1 - Scenarier Årby Skole | 326-2016-140176 |
| Bilag 2 - Oversigtskort 2014 - Årby Skole - Melbygade 3 - 4400 Kalundborg | 326-2016-141856 |
| Bilag 3 - Plantegning stueetage - Årby Skole - Melbygade 3 - 4400 Kalundborg | 326-2016-141858 |
| Bilag 4 - Plantegning 1.sal 2010 - Årby Skole - Melbygade 3 - 4400 Kalundborg | 326-2016-141862 |